2. ปัจจัยความเสี่ยง

  บริษัทฯ มีการบริหารความเสี่ยงในด้านต่างๆจากการประกอบธุรกิจ
  ภายใต้การกำกับดูแลของคณะกรรมการบริหาร ซึ่งมีการประชุมเป็นประจำทุกเดือน
  รวมทั้งได้มีการมอบหมายการติดตามดูแล วิเคราะห์
  และบริหารความเสี่ยงลงไปในระดับปฏิบัติงานในแต่ละส่วนงาน

  2.1 ความเสี่ยงจากความผันผวนของราคาวัตถุดิบ

  เนื่องจากโครงสร้างต้นทุนหลักในการผลิตถุงพลาสติก คือวัตถุดิบที่เป็นเม็ดพลาสติกชนิดต่างๆ
  ซึ่งเป็นต้นทุนหลักในการผลิต(ประมาณ 52 % ของยอดขายรวม) ของบริษัทฯ
  ทั้งนี้เม็ดพลาสติกเป็นสินค้าที่มีราคาซื้อเป็นไปตามราคาซื้อขายของราคาน้ำมันในตลาดโลกเป็นตัวอ้างอิงประกอบกับอุปสงค์และอุปทานของตลาดเม็ดพลาสติก
  มีความผันผวนอยู่ตลอดเวลา
  ดังนั้นการปรับราคาขึ้นหรือลดลงของเม็ดพลาสติกจะมีผลกระทบโดยตรงต่อต้นทุนการผลิตของบริษัทฯ
  ซึ่งในปี 2553 ที่ผ่านมาราคาวัตถุดิบมีการปรับตัวสูงขึ้นตลอดไตรมาสที่ 1
  และมีการปรับตัวลดลงตั้งแต่ช่วงกลางไตรมาสที่ 2 ต่อเนื่องไปถึงปลายไตรมาสที่ 3
  และมีการปรับราคาสูงขึ้นอีกครั้งตลอดทั้งไตรมาสที่ 4 ดังนั้นบริษัทฯ
  ต้องกำหนดราคาขายของสินค้าที่ต้องส่งมอบให้กับลูกค้า
  ให้ทันกับราคาวัตถุดิบที่อาจปรับเพิ่มหรือปรับราคาลดลง
  รวมทั้งต้องมีการบริหารสินค้าคงเหลือให้มีประสิทธิภาพ

  บริษัทฯ ได้ตระหนักถึงความเสี่ยงในข้อนี้เป็นอย่างมาก
  จึงได้จัดตั้งทีมงานในการสรรหาวัตถุดิบจากหลาย ๆแหล่ง
  โดยการจัดหาวัตถุดิบล่วงหน้าเพื่อประกันความเสี่ยงเรื่องราคา
  และสร้างพันธมิตรกับผู้จัดจำหน่ายให้เพิ่มมากขึ้น
  การปรับราคาขายของสินค้าให้ทันกับการเปลี่ยนแปลงของต้นทุนการผลิตและราคาในตลาดโลก
  รวมทั้งจัดให้มีกระบวนการศึกษาและพัฒนา เพื่อหาแนวทางในการใช้วัตถุดิบอย่างมีประสิทธิภาพ
  ลดการสูญเสียของวัตถุดิบจากการผลิต
  ซึ่งเป็นส่วนสำคัญในการบริหารต้นทุนให้มีประสิทธิภาพอีกทางหนึ่ง

บริษัทฯ เป็นผู้ผลิตและจัดจำหน่ายผลิตภัณฑ์บรรจุพลาสติก
ซึ่งต้องใช้วัตถุดิบจากผู้ผลิตทั้งภายในประเทศและต่างประเทศ โดยมีสัดส่วนการซื้อในปี 2553
เป็นดังนี้

ตารางที่ 1 สัดส่วนการซื้อวัตถุดิบ ( หน่วย : ร้อยละ )

  ----------------------------- --------------------- --------------------
  ลักษณะรายการ                   ตามน้ำหนัก              ตามมูลค่า

  ซื้อในประเทศ                    30                    30

  ซื้อจากต่างประเทศ                70                    70
  ----------------------------- --------------------- --------------------

  2.2 ความเสี่ยงจากภาวะการแข่งขันในตลาด

  การแข่งขันในตลาดมีค่อนข้างสูงจากผู้ผลิตทั้งในประเทศ และต่างประเทศ เช่นประเทศจีน
  เวียดนาม รวมทั้งในประเทศไทยเอง โดยส่วนใหญ่จะแข่งขันในด้านราคา ด้านคุณภาพ
  และระยะเวลาในการส่งมอบ ปัจจัยที่กล่าวมานี้ล้วนเป็นสิ่งที่ผู้ผลิตส่วนใหญ่ได้ให้ความสำคัญมาก
  อีกทั้งในตลาดในปัจจุบันการแข่งขันมีมากขึ้นเนื่องจากผู้ผลิตมีจำนวนที่เพิ่มขึ้น
  รวมทั้งมีการแข่งขันกันผลิตสินค้าในรูปแบบต่างๆ ออกมาเป็นจำนวนมาก

  บริษัทฯ ให้ความสำคัญกับการควบคุมคุณภาพและมาตรฐานของสินค้า
  รวมทั้งผลิตสินค้าที่มีรูปแบบแตกต่างจากผู้ผลิตรายอื่นเพื่อสร้างมูลค่าเพิ่มให้แก่สินค้าของบริษัทเพื่อสร้างกลุ่มลูกค้าใหม่
  นอกจากนี้บริษัทฯ มีกลุ่มลูกค้าเดิมที่ถือเป็นพันธมิตรของบริษัทมาเป็นระยะเวลานาน
  มีการสั่งซื้อสินค้ามาอย่างต่อเนื่อง ด้วยพึงพอใจกับคุณภาพสินค้าและการบริการ
  ในปัจจุบันนี้ภายหลังจากที่บริษัทฯ
  ได้มีการก่อสร้างอาคารโรงงานหลังใหม่และติดตั้งเครื่องจักรเสร็จตั้งแต่ปี 2551
  ได้เพิ่มประสิทธิภาพ เพิ่มกำลังการผลิตสินค้า และ เพิ่มคุณภาพของสินค้า
  ซึ่งถือว่าได้รับการยอมรับในด้านคุณภาพและช่วยให้มีการสั่งซื้อที่เพิ่มขึ้นจากลูกค้า

  ในปีปัจจุบันบริษัทฯ มีอัตรากำไรขั้นต้นเท่ากับ 21.24% ของยอดขายรวม
  และมีอัตรากำไรสุทธิเท่ากับ 4.36% ของรายได้รวม หากราคาขายลดลง
  และหรือต้นทุนสูงขึ้นจะมีผลต่ออัตรากำไรขั้นต้น และอัตรากำไรสุทธิของบริษัท ฯ

  2.3 ความเสี่ยงด้านการเงิน

  เนื่องจากการประกอบธุรกิจของบริษัทมีรายได้จากการส่งออกเป็นหลัก
  และมีการสั่งซื้อวัตถุดิบจากต่างประเทศ
  จึงมีความเสี่ยงจากการเปลี่ยนแปลงของค่าเงินบาทเมื่อเทียบกับเงินตราสกุลต่างประเทศ บริษัทฯ
  มีรายได้จากเงินตราต่างประเทศประมาณ 83.77% ของยอดขายรวม และบริษัทฯ
  มีการซื้อวัตถุดิบจากต่างประเทศประมาณ 70% ของการซื้อวัตถุดิบ บริษัทฯ
  มีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยน
  โดยมีรายได้จากการส่งออกด้วยเงินตราหลายสกุล
  และสร้างสมดุลของสินทรัพย์และหนี้สินที่เป็นสกุลเงินตราต่างประเทศ (Natural Hedging)
  รวมถึงมีการใช้เครื่องมือทางการเงินทำสัญญาขายเงินตราต่างประเทศล่วงหน้าในสัดส่วนที่เหมาะสม
  ในหลายปีที่ผ่านมาบริษัทไม่เคยประสบปัญหาด้านการเงินแต่อย่างใด ทั้งนี้
  บริษัทมีการวางแผนงานและเตรียมการเรื่องการบริหารการเงินอยู่ตลอดเวลา
  ทำให้เงินทุนและสภาพคล่องของบริษัทอยู่ในเกณฑ์ดีมาก อย่างไรก็ตามบริษัทฯ
  ยังคงมีความเสี่ยงของอัตราแลกเปลี่ยนที่มีผลต่อส่วนต่างระหว่างรายได้และต้นทุนวัตถุดิบและหนี้สกุลเงินต่างประเทศ
  ดังนั้น ความผันผวนของอัตราแลกเปลี่ยน จึงอาจส่งผลกระทบทั้งในทางบวกและลบต่อบริษัทฯ

  2.4 ความเสี่ยงการบริหารจัดการ

  การถือหุ้นในบริษัทโดยกลุ่มผู้ถือหุ้นรายใหญ่ เนื่องจาก บริษัท ทานตะวัน จำกัด
  ถือหุ้นในบริษัทรวมร้อยละ56.39 ของจำนวนหุ้นที่ออกจำหน่ายแล้วทั้งหมดของบริษัท
  จึงทำให้กลุ่มผู้ถือหุ้นรายใหญ่ดังกล่าว อาจกำหนด ทิศทางการบริหารจัดการบริษัทได้
  อย่างไรก็ตาม
  ในเรื่องนี้บริษัทได้ปฏิบัติตามหลักการกำกับดูแลกิจการที่ดีรวมถึงหลักการคุ้มครองผู้ถือหุ้นเสียงข้างน้อย
  นอกจากนี้หากเป็นการลงมติอนุมัติการดำเนินการในเรื่องใดที่มีนัยสำคัญตามกฎหมาย
  บริษัทจะต้องได้รับมติพิเศษจากที่ประชุมผู้ถือหุ้นก่อนจึงจะดำเนินการได้